**REPORTERS:**

***Ο Κύκλος των Εφ-ευρετικών ή των ‘Χαμένων’ Εκπαιδευτικών ;***

**Το Περιοδικό της ΣΥ.Ν.Θ.Ε.ΣΗ. για μια κριτική δημοσιογραφία**

Στο πλαίσιο του ρόλου του εκπαιδευτικού ως επικοινωνού και με βάση το Κριτικό Αναπτυξιακό Μοντέλο που υιοθετεί ένα ολικό και όχι γραμμικό μοντέλο στην επικοινωνία, δημιουργείται από τη ΣΥ.Ν.Θ.Ε.ΣΗ. ένα ηλεκτρονικό περιοδικό.

Οι βασικοί ‘Δημοσιογράφοι’ μας θα είναι μέλη ή φίλοι της ΣΥ.Ν.Θ.Ε.ΣΗ., ή συνεργαζόμενοι άνθρωποι της εκπαίδευσης και άλλων επιστημονικών κλάδων αφού η ΣΥ.Ν.Θ.Ε.ΣΗ. είναι διεπιστημονική Κοινότητα . Το περιοδικό αυτό επίσης προβλέπει τη συνεργασία με ανθρώπους των ΜΜΕ που υπηρετούν την δημοσιογραφία με βάση ηθικές αξίες και με στόχο την ουσιαστική ενημέρωση των πολιτών και όχι την παραπληροφόρησή τους.

Αρχικοί τομείς/πεδία του περιοδικού προβλέπεται να είναι οι εξής:

1. Εκπαίδευση:

* Ο ρόλος του εκπαιδευτικού ως επαγγελματία
* Τηλεκπαίδευση: εμπειρίες, κρίσεις, επικρίσεις, προβλέψεις
* Διδασκαλία: ο ρόλος της για την ανάπτυξη των πολιτών
* Η προσωπική ανάπτυξη του/της εκπαιδευτικού ως προϋπόθεση για την επαγγελματική του/της ανάπτυξη
* Αξιολόγηση μαθητών και εκπαιδευτικών: συστήματα, μέθοδοι και στόχοι

1. Κοινωνία
2. Πολιτική
3. Αγωγή στα ΜΜΕ – Media Education
4. Συμβουλευτική: Κριτικό Αναπτυξιακό Μοντέλο
5. Επαγγελματικός Προσανατολισμός

*ΕΚΠΑΙΔΕΥΣΗ*

**Ας ‘διαβάσουμε’ πρώτα βασικές μας απόψεις:**

**Ποιος/α είναι για μένα ο/η επαγγελματίας εκπαιδευτικός;**

Πιο κάτω παρουσιάζεται ένας υποθετικός διάλογος ανάμεσα σε δυο εκπαιδευτικούς. Ο διάλογος παρουσιάζεται στο Κοσμίδου-Hardy, Χρ. (2020 ) στο κεφάλαιο με τίτλο «*Για τον Επαγγελματία Εκπαιδευτικό: Από τη μάχη των Δεξιοτήτων στην εποχή των Ταχυτήτων, προς την Προσωπική Ανάπτυξη με θεμέλιο το Κριτικό Αναπτυξιακό Μοντέλο*». Το κεφάλαιο αυτό είναι μέρος του βιβλίου με τίτλο:

**Η Ταυτότητα και το Εργασιακό Προφίλ του Εκπαιδευτικού ως Επαγγελματία. Αθήνα: Γρηγόρης[[1]](#footnote-1). (ISBN; 978-960-612-320-7)**

Κάθε αναγνώστης παρακαλούμε να τοποθετηθεί στα βασικά ερωτήματα που θέτουμε μετά την ανάγνωση του διαλόγου:

**Διάλογος – Παράσταση**

**Εκπαιδευτικός Α:** *Μόδα έγινε! Παγκοσμιοποίηση, κτλ., κτλ. Σε ποιον τα λένε αυτά; Ρύθμιση, μεταρρύθμιση, …! Απορρύθμιση είναι η λέξη που ταιριάζει, φίλη μου. Αποπροσανατολισμός, σκοταδισμός, παιχνίδι χαμένο από χέρι. Όλα τ’ άλλα τα … ‘μεταρρυθμιστικά’ είναι για εσωτερική κατανάλωση. Κουβέντα να γίνεται δηλαδή, δικαιολογίες να βρίσκονται και χρήμα να ξοδεύεται. Γιατί; Άσχημα πέφτει το ευρωπαϊκό το χρήμα; Βολή δική τους, αποβολή του ουσιαστικού και αναβολή του ζητούμενου. Ως πότε όμως;*

**Εκπαιδευτικός Β:** *Σα να τα ισοπεδώνεις όλα! Φαίνεσαι φορτισμένη. Δεν ξέρω, αλλά μου δίνεις την εντύπωση μιας εσωτερικής απορρύθμισης που νομίζω πως οδηγεί, παρα-σύρει σε απαισιοδοξία, σε διάθεση να τα βλέπεις όλα με μια αδιέξοδη οπτική.*

***Α:*** *Σταμάτα, φίλη μου. Καταλαβαίνω πού το πας. Για όλα φταίει ο δάσκαλος Για όλα φταίω εγώ, η … ‘απορρυθμισμένη’… Αποδιοπομπαίος τράγος, δηλαδή. Σχολειά δεν γίνονται, επενδύσεις στην παιδεία για θέματα ουσίας απουσιάζουν, αποφάσεις με συμμέτοχους μόνο τους ισχυρούς της εξουσίας παίρνονται, βιβλία σοβαρά δεν γράφονται και όσα κι ό,τι γράφεται γίνεται ερήμην μου. Αποφάσεις, διατάξεις, εγκύκλιοι, αναλυτικά προγράμματα, κανονισμοί, διακανονισμοί, νόμοι κι αστυνόμοι κι εγώ … στο περιθώριο. Πιόνι για μετα-κίνηση στα χέρια των ισχυρών που παίζουν παιχνίδι στη σκακιέρα της παιδείας, μπας και τους προκύψει και καμιά κίνηση ‘ματ΄!*

*Κι όταν εγώ σκασμένη, πιεσμένη, υποβαθμισμένη, στριμωγμένη στη γωνιά του αδιέξοδου παίρνω τους δρόμους για να αρθρώσω μια φωνή-κραυγή, τότε μου έχουν έτοιμη και την κίνηση των άλλων ‘ματ’! Παιχνίδι εξουσίας σου λέω! Κι εγώ στο περιθώριο. Πού να βρω το όριο; Στην τρέλα, στην παράκρουση, στη δίνη και οδύνη των περιστάσεων ζω. Απόκαμα! Κουράστηκα. Κατάλαβες; Το φίδι από την τρύπα! Να τι μου ζητούν συνεχώς να κάνω. Κάθε φορά. Δεν παίζω πια το άλλοθι που έστησαν για να νομιμοποιούν απ’ το παράθυρο τα κόλπα τους ή και την άγνοιά τους. Τίποτε δεν γίνεται γιατί δεν θέλουν να γίνει. Ποια είμαι εγώ που θα τα βάλω άλλο με δαύτους; Ας είναι. Τη βολή μου, λοιπόν, κι εγώ. Να επιβιώσω θέλω.*

***Β:*** *Ζοφερό το σκηνικό που περιγράφεις. ‘Τίποτε δεν γίνεται’, λες. Μα, γίνεται ήδη. Καταστροφολογία φέρνουν στο νου τα λόγια σου. Έστω. Αλλά κι αυτό είναι κάτι που συμβαίνει ήδη, έτσι δεν είναι; Σενάριο, σκηνικό, δράσεις, (όχι πάντως πράξεις) και παραστάσεις που άλλοι στήνουν και σε ‘στήνουν’ να στήνεις, λες. Συνωμοσία κομμένη και ραμμένη στα μέτρα τους. Κι εσύ, αμέτοχος παρατηρητής, δράστης-δρώμενο, ‘πιόνι’, όπως είπες, στα χέρια των άλλων. Ευθύνη μηδέν. Ώρα μηδέν. Αλυσίδα δράσης-αδράνειας. Αόρατη ή ορατή η αλυσίδα, ίσως δεν έχει και τόση σημασία. Αλυσίδα γερή. Θηλειά! Βρόγχος. Μα, σκέφτηκες άραγε ότι είσαι κι εσύ κρίκος στην αλυσίδα αυτή;*

***Α:*** *Κρίκος; Στην αλυσίδα της εξουσίας; Εγώ;*

***Β:*** *Ναι. Μες στο παιχνίδι δεν είσαι; Στη δράση ή στην αδράνειά σου συμμετέχεις. Στο όριο ή στο περιθώριο, είσαι συνδεδεμένη με το δίκτυο. Κρατάς! Κινείς έτσι κι αλλιώς την αλυσίδα. Διατηρείς το σενάριο, το σκηνικό. Δεν το σπας.*

***Α:*** *Δεν το σπάω. Με ‘σπάει’. Με παραλύει.*

***Β:*** *Μέσα στην παρά-λυση, όμως, μάλλον χάνεις τη λύση. Χάνεις το όραμα. Παραιτείσαι. Αλλά, παράλληλα, με την παραίτηση αυτή συνυπογράφεις ίσως την κίνηση, τη ροή, τη διατήρηση της αλυσίδας, του δικτύου. Είσαι παρούσα-απούσα! Κάτι, ωστόσο, υπάρχει και δρα με την παρουσία ή την απουσία σου.*

***Α:*** *Κάνω ό,τι μπορώ. Ό,τι μ’ αφήνουν να μπορώ ….*

***Β:*** *Κάνεις πράγματι ό,τι μπορείς; Το έχεις αναλύσει αυτό;*

***Α:*** *Ε, ναι! Καιρός είναι τώρα να ενοχοποιηθώ κι από πάνω!*

***Β:*** *Η ενοχή δεν λύνει το πρόβλημα. Η ενοχή φέρνει άμυνα κι η άμυνα αποφεύγει τη δυσκολία της ευθύνης. Όμως, δεν την καταργεί. Δεν την ακυρώνει.*

***Α:*** *Δηλαδή είμαι και ανεύθυνη;*

***Β:*** *Εσύ το είπες! Δεν είσαι άραγε κι εσύ ίσως ανεύθυνη-υπεύθυνη; Για τη συνέχεια ή την ασυνέχεια της διατήρησης της ‘αλυσίδας’, του δικτύου; Της εξουσίας; Του ‘συστήματος’, όπως λέγεται συχνά; Της διαιώνισης μιας μίζερη παράστασης; Μες στο παιχνίδι είσαι κι εσύ. Μέσα στο σκηνικό. Με όποιες παραστάσεις!*

***Α:*** *Πώς δηλαδή; Τι εννοείς; Με ποιο τρόπο;*

***Β:*** *Άκου! Κάθε δικτάτορας -ο Χίτλερ, ας πούμε- μέσα στην ψυχοπαθολογία τη δική του και της ομάδας του, στήνει πράγματι ένα σκηνικό. Το θέμα είναι γιατί διατηρείται το σκηνικό αυτό. Πώς κράτησε τόσο πολύ καιρό ο Χίτλερ; Άσκησε εξουσία. Ναι! Τα ΜΜΕ, ο σημαντικός μας ‘άλλος’ ασκούν εξουσία. Αλλά η εξουσία, όπως λέει κι ο Μεγάλος Foucault, ασκείται μόνο πάνω σε άτομα ελεύθερα. Αλλιώς, δεν θα μιλάγαμε για εξουσία, αλλά για ωμή βία, άρα παράνομη και καταχρηστική. Όμως, κατά τον Michel Foucault πάντα, τα άτομα πάνω στα οποία ασκείται εξουσία βρίσκονται σε αγωνιστική διάθεση, σε διάθεση μόνιμης πρόκλησης. Αν αυτά τα άτομα, λοιπόν, δεν υιοθετούν μια διάθεση αγωνιστική, εμμέσως πλην σαφώς, δεν συνεργάζονται με τον τρόπο τους με την εξουσία αυτή;*

***Α:*** *Μα, αν τα άτομα αυτά είναι φοβισμένα, αποξενωμένα, αν είναι παραλυμένα, παραιτημένα, πώς στην ευχή θα αγωνιστούν; Πώς θα προκαλέσουν; Πώς θα δράσουν ή θα αντι-δράσουν;*

***Β:*** *Ακριβώς! Πώς; Κι εδώ, βέβαια, υπάρχει επιλογή. Ή, για παράδειγμα, θα πουν ότι ‘τίποτε δε γίνεται’ ή ίσως πουν ‘κάτι μπορεί και πρέπει να γίνει’. Και στις δύο περιπτώσεις, όμως, υπάρχει επιλογή. Γιατί και με τον τρόπο αυτό διευκολύνουν τους ‘κατασκευαστές’ της αλυσίδας. Άρα συν-εργάζονται και τη διατηρούν. Όμως, για πολλούς και διαφορετικούς κατά περίπτωση λόγους, δεν τη σπάνε. Γιατί αν κάποιος την έσπαγε θα κοβόταν η ροή, η συνέχεια. Το λεν και οι θεωρίες: Η Θεωρία των ‘Δικτύων των Δρώντων Υποκειμένων (Actor Network Theory) όσο για την ‘αλυσίδα’, ή το δίκτυο. Αλλά και άλλες. Η συστημική θεωρία, για παράδειγμα, λέει ότι κάθε διαταραχή που μπορεί να προκαλέσει ένα υποσύστημα μπορεί να διαταράξει και να αποδιοργανώσει τη λειτουργία όλου του συστήματος.*

***Α:*** *Το ταραγμένο υποσύστημα, το ταραγμένο άτομο θα φέρει τέτοια άλλη ‘διαταραχή’;*

***Β:*** *Όχι βέβαια! Όχι, πριν αποφασίσει να δει κριτικά τον εαυτό του, τους ρόλους και τις παραστάσεις του. Όχι, πριν αναγνωρίσει με ευθύνη τη δική του εσωτερική διαταραχή. Κι αυτή είναι η πρώτη ευθύνη! Από κει και πέρα, όμως, θα μπορεί ευκολότερα, όσο και συστηματικά να δει, με κριτική ματιά τη φορά ετούτη, και την εξωτερική διαταραχή, αλλά να αναλάβει και την ευθύνη και να έχει την τόλμη να κάνει πράγματι κάτι.*

***Α:*** *Τι να σου πω! Θεωρίες, αναλύσεις, ευθύνη! Μ’ αυτά που λες, αισθάνομαι περίπου ότι, τελικά, για όλα αυτά ο δασκαλάκος φταίει. Εγώ δηλαδή! Η δασκάλα! Τι να πω; Τι ακούω; Τι είν’ αυτά που λες;*

***Β:*** *Άκου, λοιπόν, δασκαλάκο! Να πώς είναι περίπου για μένα τα πράγματα: Κλοπές, δολοπλοκίες, δολοφονίες, πειρατείες, βιασμοί, βομβαρδισμοί… κι εσύ αισθάνεσαι πως για όλα τελικά φταις μόνο εσύ! Παιδεία κι ανεργία, ηθική παρενόχληση, bullying, ρατσισμός, ξενοφοβία, καταπραϋντικά, ηρεμιστικά, ναρκωτικά, ειδήσεις, προκλήσεις κι εξαρτήσεις… Τι κόσμος! Λες. Και ξαφνικά σε θυμήθηκαν. Για όλα αυτά φταις μόνο εσύ! Εσύ κι οι δεξιότητες που δεν έχεις! Άξιος, αν-άξιος, υπό-λογος, υπό αξιο-λόγηση υπο-κείμενο! Τρελαίνεσαι, θυμώνεις, οργίζεσαι, τα χάνεις! Άκου και μένα, λοιπόν, δασκαλάκο! Ησύχασε για λίγο και βγες απ’ την παγίδα ενοχή. Γιατί… για όλα αυτά σίγουρα δεν φταις μόνον εσύ. Για κάποια πράγματα βέβαια μάλλον φταις* ***και*** *εσύ!*

***Α:*** *Τι στην ευχή φταίει; Φταίω; Φταίχτης; Ένοχη;*

***Β:*** *Το θέμα δεν είναι να μείνουμε στον φαύλο κύκλο που δημιουργεί η ενοχή. Το θέμα είναι μάλλον να δούμε μαζί κριτικά τι στην ευχή φταίει. Μα, πάνω απ’ όλα, το κρίσιμο ζήτημα είναι να προτείνουμε μαζί, και να περάσουμε από την κριτική ανάγνωση και ανάλυση του πταίσματος και του φταίχτη, στην πράξη με βούληση και στον κριτικό παίχτη. Να δούμε μαζί τις παραστάσεις μας με κρίση και με γνώση. Έτσι, υπάρχει και η δυνατότητα να φύγουμε, επιτέλους, από το περιθώριο, να περάσουμε στο κέντρο της σκηνής με λόγο υπεύθυνο. Με παραστάσεις συνειδητές. Γιατί κανείς δεν σ’ ακούει αν αυτοπεριορίζεσαι σε μια γλώσσα από-γνωσης, σε μια γλώσσα απελπισίας. Αυτό που μας χρειάζεται και που απαιτούν οι καιροί είναι μια γλώσσα δυνατότητας!*

***Α:*** *Υπάρχει δυνατότητα; Πάλι καλά. Λίγο ακόμη και θα νόμιζα ότι πας να με πείσεις πως εγώ είμαι το πρόβλημα..*

***Β:***  *Το πρόβλημα, όχι! Είσαι, όμως, μέρος του προβλήματος, αλλά μπορείς να γίνεις και μέρος κεντρικό της λύσης.*

***Α:*** *Τι εννοείς; Τι κάνω, λοιπόν; Τι σημαίνει αυτό στο διά ταύτα;*

***Β:*** *Αποφασίζεις να βγεις από το περιθώριο. Απόφαση, όμως, σημαίνει να δεις πρώτα απ’ όλα τον εαυτό σου κριτικά, αλλά και με αποδοχή και με αγάπη γι’ αυτό που είσαι και γι’ αυτό που δεν είσαι ακόμη. Να φύγεις από το παρασκήνιο όπου, έτσι κι αλλιώς, παίζεις παραστάσεις στο ρόλο του κομπάρσου. Ν’ ανέβεις με αυτοπεποίθηση στο κέντρο της σκηνής. Να δεις τις παραστάσεις σου συνειδητά και κριτικά. Αυτό θα πει απόφαση. Να πάρεις τη μεγάλη απόφαση να μπεις στον δρόμο της κριτικής αυτογνωσίας. Στον δρόμο τον ‘λιγότερο ταξιδεμένο’. Να η πρόκληση του «γνώθι σ’ αυτόν» που απηύθυνε ο Σωκράτης. Να, μια προϋπόθεση για να ‘χεις θάρρος ν αντέχεις το κέντρο της σκηνής. Και τότε θ’ ακούγεται η φωνή σου και, με αυτήν την προϋπόθεση, θα βοηθιέσαι ακόμη να διαβάζεις κριτικά όλα τα δρώμενα, τις παραστάσεις του εκπαιδευτικού και κοινωνικού θεάτρου. Αλλά τότε, η ανάγνωση αυτή δεν θα σε οδηγεί στην παράλυση, στην παραίτηση, στην από-γνωση, στη φυγή απ’ τη σκηνή. Αντίθετα, επειδή τότε θα στηρίζεσαι στα πόδια σου με την αυτοπεποίθηση που δίνει η αυτογνωσία, θα μπορείς να παρεμβαίνεις κριτικά και στρατηγικά. Να δρας επί σκηνής!*

***Α:*** *Δύσκολα πράγματα μου λες! Αυτογνωσίες, κριτική ανάγνωση, κέντρο της σκηνής… Ξέρεις τι δουλειά έχουν όλα αυτά; Δεν νομίζω ότι μπορώ. Στο είπα. Κουράστηκα. Το σκάψιμο είναι βαθύ κι εγώ μονοζωίτης!*

***Β:*** *Μονοζωίτης! Ωραία λέξη! Λέξη κλειδί. Γι αυτό ακριβώς μιλώ κι εγώ για αυτογνωσία!*

***Α:*** *Αυτογνωσία, ‘πέρασμα’ στο κέντρο της σκηνής! Δεν ξέρω αν θέλω. Δεν αντέχω να καρφώνεται η ματιά των άλλων πάνω μου: να με διεισδύουν, να με αναλύουν. Άσε! Καλύτερα στην αφάνεια. Στην άκρη. Εκεί δεν με στρίμωξαν; Εύκολο το έχεις τώρα να φύγω από το ρόλο του κομπάρσου και να πάω στο ρόλο του πρωτ-αγωνιστή; Του κεντρικού ηθοποιού; Τα δύσκολα στους ώμους μου τα ρίχνουν. Όχι, όχι, ευχαριστώ! Δεν θα βγάλω πάλι εγώ ‘το φίδι από την τρύπα΄! Κάνω στην άκρη. Όπως έστρωσαν να κοιμηθούν.*

***Β:*** *Κι εσύ όμως ‘στρώνεις’ να κοιμηθείς στη λογική του ‘εύκολου’. Αλλά η λογική του εύκολου που υιοθετείς ίσως να είναι παγίδα. Το εύκολο διαιωνίζει το πρόβλημα, γιατί επικεντρώνεται στην επιφάνεια και χάνει το βάθος. Ασχολείται αποκλειστικά με το δέντρο και χάνει το δάσος. Δίνει έμφαση στο μέρος και χάνει το όλο. Αλλά με τέτοια κίνηση, το εύκολο γίνεται τελικά μάλλον δύσκολο, γιατί δεν καταργεί το πρόβλημα. Σε αυτοπεριορίζει. Και τότε ο ‘μονοζωίτης’ χάνει ακριβώς αυτό που λέει και η λέξη: την ίδια τη ζωή!*

***Α:*** *Μα, είμαι τόσο μόνη! Πώς μπορώ να τα κάνω όλα αυτά;*

***Β:*** *Ο δρόμος της αυτογνωσίας είναι καταρχήν μοναχικός. Θέλει μοναχικότητα. Αλλά δεν έχει την κατάθλιψη της μοναξιάς. Ανακαλύπτεις σιγά-σιγά τον πιο καλό σου φίλο. Τον εαυτό σου δηλαδή. Δεν αποξενώνεσαι από αυτόν. Δεν τον προδίδεις. Αλλά αυτογνωσία κριτική και αυτοαποδοχή, αγάπη για τον εαυτό σου δεν σημαίνει ναρκισσισμό. Η γνήσια αυτογνωσία και η προσωπική ανάπτυξη σε οδηγούν σίγουρα να νοιάζεσαι και για τους άλλους: να τους αποδέχεσαι, να επικοινωνείς μαζί τους, να συνεργάζεσαι για τη δημιουργία ευρύτερων ενώσεων, συνθέσεων. Αυτό, κατά το φίλο μας τον Φρόυντ, σημαίνει ‘έρωτας΄: έρωτας για τη ζωή, για το άνοιγμα στο διαφορετικό, για την επικοινωνία, τη συνεργασία. Το κλείσιμο στον εαυτό από φόβο, από ανασφάλεια, οδηγεί στην απομόνωση, στην έλλειψη επικοινωνίας και ανανέωσης, στο μαρασμό. Κι αυτό είναι μια μορφή θανάτου. Είναι μάλλον καιρός ν’ ανοίξεις την πόρτα της καρδιάς και του μυαλού σου. Ν’ αφουγκραστείς εσένα, να επικοινωνήσεις μαζί σου και παράλληλα ν’ απλώσεις το χέρι στον άλλο δάσκαλο της διπλανής πόρτας. Να συζητήσετε, να συζητήσουμε, να επικοινωνήσουμε, να έρθουμε σε επαφή, να ερωτευτούμε αυτό που είμαστε κι αυτό που κάνουμε.*

***Α:*** *Αυτογνωσία, επικοινωνία, συνεργασία, έρωτας …. Ας πούμε ότι εμένα μ’ έπεισες. Ας πούμε! Μην παίρνεις θάρρος! Υπόθεση εργασίας κάνω. Ο άλλος, όμως, θα δεχτεί; Τρελά πράγματα θα του φαίνονται όλ’ αυτά. Δεν θα θέλει, φοβάμαι.*

***Β:*** *Είναι σημαντικό ν’ αντιμετωπίζουμε με ενδιαφέρον και θάρρος αυτό ακριβώς που φοβόμαστε. Είναι η μόνη ίσως διέξοδος από τα αδιέξοδα του φόβου. Όσο κλείνεσαι στον φόβο, τόσο περισσότερο αυτός σε κυριεύει, σε πολεμάει και τόσο πιο πολύ θα φοβάσαι και θα παγιδεύεσαι. Δεν θα απελευθερώνεσαι. Κάνε το πρώτο βήμα! Και τότε θα δεις ότι κι ο άλλος της διπλανής πόρτας έχει μάλλον τον ίδιο φόβο. Άπλωσε το χέρι. Δώσε το μήνυμα. Κι ίσως εκπλαγείς όταν σιγά-σιγά ανακαλύψεις γύρω σου έναν ολόκληρο κύκλο ανθρώπων σαν εσένα, σαν κι εμένα. Κι ίσως τότε αποφασίσεις να σπάσεις τον φαύλο κύκλο του εύκολου.*

***Α:*** *Λες; Λες να είναι κι έτσι;*

**ΒΑΣΙΚΑ ΕΡΩΤΗΜΑΤΑ ΓΙΑ ΕΚΠΑΙΔΕΥΤΙΚΟΥΣ**

* Ποιος από τους δυο εκπαιδευτικούς σας εκφράζει περισσότερο και για ποιο λόγο;
* Για ποιον/ους λόγο/ους θεωρείτε ότι δείχνει να είναι φοβισμένος/η ο/η ένας/μια από τους δυο εκπαιδευτικούς;
* Πώς καταφέρνει να είναι περισσότερο απελευθερωμένος/η ο/η ένας/μια από τους δύο εκπαιδευτικούς;

ΣΥΖΗΤΗΣΗ ΓΙΑ ΤΟΝ ΟΡΙΣΜΟ ΤΗΣ ΔΙΔΑΣΚΑΛΙΑΣ

* Παρακαλούμε να μας στείλετε τον ορισμό της διδασκαλίας που υιοθετείτε.
* Πώς έχετε καταλήξει στον ορισμό αυτό (πηγές, εμπειρίες κτλ);
* Θεωρείτε ότι εφαρμόζετε στην πράξη αυτό τον ορισμό;

Η διδασκαλία είναι μια επικοινωνιακή σχέση.

* Ποιο μοντέλο επικοινωνίας έχετε υιοθετήσει εσείς;
* Πώς το εφαρμόζετε στην πράξη;

Η διδακτική ως Συμβουλευτική σχέση

* Το ονομαζόμενο bullying και η γενικότερη επιθετικότητα προς τους άλλους δείχνει την κακή σχέση με τον εαυτό μας που έχει ως σχεδόν φυσική συνέπεια την κακή σχέση με τους άλλους. Συμφωνείτε ή όχι; Εκφράστε τους λόγους
* Ο εκπαιδευτικός ως σύμβουλος θα μπορούσε να διδάξει στους μαθητές βασικές δεξιότητες Συμβουλευτικής όπως: *σεβασμός χωρίς όρους, ενεργό ακρόαση, ενσυναίσθηση:*

1. Αν το έχετε ήδη εφαρμόσει, θα θέλατε να συμμετάσχετε σε ένα εργαστήριο για να παρουσιάσετε τη μεθοδολογία σας και την εμπειρία σας; ΝΑΙ ΟΧΙ
2. Αν δεν το έχετε εφαρμόσει, θα σας ενδιέφερε να συμμετάσχετε σε εργαστήριο ανάπτυξης δεξιοτήτων Συμβουλευτικής; ΝΑΙ ΟΧΙ
3. Η επιτυχέστερη διδασκαλία είναι εκείνη όπου οργανώνουμε το όλο ετήσιο πρόγραμμά μας ως έρευνα με βάση την προσέγγιση και μεθοδολογία της Ενεργού Έρευνας.

Θα σας ενδιέφερε να συμμετάσχετε σε εργαστήριο για την οργάνωση της διδασκαλίας με τον τρόπο αυτό; ΝΑΙ ΟΧΙ

**ΒΑΣΙΚΑ ΕΡΩΤΗΜΑΤΑ ΓΙΑ ΜΑΘΗΤΕΣ / ΤΡΙΕΣ**

Στη ΣΥ.Ν.Θ.Ε.ΣΗ. εδώ και πολλά χρόνια ξεχωρίσαμε τη σπουδαιότητα της συνεργασίας με τους νέους ανθρώπους γενικότερα και, ειδικότερα, με τους/τις μαθητές/τριες. Έχουμε συνεργαστεί μαζί τους σε ερευνητικά προγράμματα, τους/τις έχουμε καλέσει σε συνέδρια με δικές τους εισηγήσεις/παρουσιάσεις και με τη δική μας στήριξη, ενώ σημαντικό είναι το γεγονός ότι στο Καταστατικό μας προβλέπεται να συμμετάσχει και ένας/μια από αυτό τον πληθυσμό στο Διοικητικό Συμβούλιο. Κάποιοι άλλοι φορείς και ενώσεις ακολούθησαν αργότερα το παράδειγμά μας με κάποιο τρόπο. Επομένως, και στη στήλη με τους reporters επιθυμούμε τη συμμετοχή μαθητών/τριών. Ως πρώτο βήμα προτείνουμε σε όσους/ες εκπαιδευτικούς συμφωνούν με τη θέση μας αυτή και συνεργάζονται με τους/τις μαθητές/τριες να δώσουν το απόσπασμα αυτό του κεφαλαίου από το βιβλίο. Να ζητήσουμε από τους/τις μαθητές/τριες να το μελετήσουν και να απαντήσουν στα ακόλουθα ερωτήματα:

1. Ποιος από τους δυο εκπαιδευτικούς σας εκφράζει περισσότερο και για ποιο λόγο;
2. Για ποιον/ους λόγο/ους θεωρείτε ότι δείχνει να είναι φοβισμένος/η ο/η ένας/μια από τους δυο εκπαιδευτικούς;
3. Πώς καταφέρνει να είναι περισσότερο απελευθερωμένος/η ο/η ένας/μια από τους δύο εκπαιδευτικούς;
4. Ποιος/α είναι ο/η εκπαιδευτικός που θα θέλατε να αναλαμβάνει το επάγγελμα αυτό;

1. Κοσμίδου-Hardy, Χρ. και Σοφός, Αλ. (2020, επιμέλεια) [↑](#footnote-ref-1)